**Riitta-Liisa Roponen** (o.s. **Lassila**, s. 6. toukokuuta 1978 Haukipudas) on suomalainen maastohiihtäjä. Roponen on menestynyt erityisesti vapaalla hiihtotyylillä. Hän voitti vapaalla Oberstdorfin MM-hiihdoissa 2005 sprinttiviestin hopeaa yhdessä Pirjo Mannisen kanssa. Sapporon maailmanmestaruuskilpailuissa kaksi vuotta myöhemmin hän voitti samassa lajissa maailmanmestaruuden Virpi Kuitusen kanssa ja hiihti kolmannen osuuden vapaalla kultaa voittaneessa Suomen viestijoukkueessa. Liberecin MM-kilpailuissa 2009 hän hiihti jälleen kolmannen osuuden Suomen voittaessa kultaa viestissä. Vancouverin olympialaisissa 2010, Oslon MM-kilpailuissa 2011, Falunin MM-kilpailuissa 2015 ja Oberstdorfin MM-kilpailuissa 2021 hän oli mukana Suomen pronssijoukkueessa 4 × 5 kilometrin viestissä hiihtäen joka kerralla vapaata kolmannella osuudella. Roponen on myös voittanut FIS Marathon Cupin vapaalla vuonna 2014. Hänellä on myös 12 henkilökohtaista Suomen mestaruutta vapaalla tyylillä, mikä on eniten Suomessa. Maastohiihdon Suomen Cupin kokonaiskilpailun Roponen voitti kaudella 2012–2013.

Ura
---

Roponen on osallistunut aikuisten arvokilpailuihin Salt Lake Cityn olympialaisista 2002 lähtien. Olympiatasolla hänen paras henkilökohtainen saavutuksensa on kuudes sija Vancouverin 10 kilometrin vapaan hiihtotavan kilpailussa. Yhdistelmäkilpailussa hän on ollut kolmastoista Torinossa 2006 ja viidestoista Vancouverissa 2010. MM-kisoissa hän on sijoittunut Oberstdorfissa 2005 yhdistelmäkilpailussa kahdeksanneksi ja 10 kilometrin vapaan tyylin kilpailussa kahdenneksitoista. Sapporossa Roponen oli yhdistelmäkilpailussa viides ja 10 kilometrillä (v) seitsemäs, Liberecissä 2009 30 kilometrillä kuudes ja sprintissä neljästoista sekä Oslossa 2011 yhdistelmäkilpailussa neljästoista ja 30 kilometrillä viidestoista. Val di Fiemmen MM-kilpailuissa 2013 hän oli 10 kilometrillä kahdeksas. Falunin MM-kilpailuissa 2015 hän sijoittui 15 kilometrin yhdistelmäkilpailussa kahdeksanneksi. Oberstdorfin MM-kilpailuissa 2021 hän saavutti pronssia viestissä ja oli 10 kilometrin vapaan hiihtotavan kilpailussa kymmenes. Viestipronssillaan hänestä tuli hiihtolajien vanhin MM-mitalisti kautta aikain: 42 vuotta, 9 kuukautta ja 29 päivää.

Maailmancupissa Roponen on sijoittunut 15 kilometrin vapaan tyylin yhteislähtökilpailuissa kolme kertaa kärkikolmikkoon: hän oli toinen La Clusaz'ssa Ranskassa 16. joulukuuta 2006, voitti Venäjän Rybinskissä 20. tammikuuta 2007 sekä oli samalla paikkakunnalla kolmas joulukuussa 2007. Kevättalvella 2007 Roponen oli Lahdessa vapaan sprintissä toinen ottaen kaksoisvoiton Virpi Kuitusen kanssa. Maaliskuussa 2008 hän sijoittui kolmanneksi Bormiossa vapaan hiihtotavan 2,5 kilometrin kilpailussa. Tammikuussa 2015 hän oli toinen Rybinskin yhdistelmäkilpailussa. Maailmancupin finaalitapahtumassa Falunissa 2009 hän voitti 10 kilometrin yhdistelmäkilpailun. Roponen on lisäksi kuulunut maailmancup-viestin voittaneeseen Suomen joukkueeseen Falunissa maaliskuussa 2005, Lago di Teserossa tammikuussa 2006 ja La Clusaz'ssa joulukuussa 2008. Maailmancupin kokonaispisteissä hän sijoittui kuudenneksi kaudella 2006–2007. Kaudella 2009–2010 hän oli kokonaiscupissa seitsemäs ja normaalimatkojen cupissa viides.

Roponen on voittanut henkilökohtaisen Suomen mestaruuden Jämillä 10 kilometrillä (v) ja Vuokatissa 30 km (v) vuonna 2005, Kotkassa 5 km (v) 2006, Pyhäjärvellä 10 km (v) ja 30 km (v) 2007, Vantaalla yhdistelmäkilpailussa ja Rukalla 5 km (v) 2008, Jämillä yhdistelmäkilpailussa ja Kontiolahdella 30 kilometrillä (v) 2009, Keuruulla 5 km (v) ja yhdistelmäkilpailussa 2009, Keuruulla 2012 takaa-ajossa, Jämillä 10 km (v) 2015, Vantaalla 10 km (v) 2018, Pyhäjärvellä 10 km (v) 2021 ja viimeisin SM-kulta tuli Ristijärvellä, kun Roponen voitti 30 km:n vapaan tyylin kilpailun 42-vuotiaana. Viestimestaruuden hän on voittanut Mikkelissä 2002 ja Vantaalla 2008 sekä sprinttiviestin Aino-Kaisa Saarisen kanssa Keuruulla 2007 ja Ruut Sariolan kanssa samalla paikkakunnalla 2012. Tätä nykyä hänellä on 16 henkilökohtaista Suomen mestaruutta ja yhteensä kaikki kilpailut mukaan lukien 21 Suomen mestaruutta. Kaikki kilpailut mukaan lukien hänen edellään mitalitilastossa ovat vain Marja-Liisa ja Harri Kirvesniemi, Mika Myllylä ja Sami Jauhojärvi.

Roponen edustaa ProSki Oulua. Hänen kasvattajaseuransa on Haukiputaan Veikot, ja hän on edustanut myös Joutsan Pommia, Oulun Hiihtoseuraa ja Visa Ski Team Kemiä (ent. Karihaaran Visa).

Huhtikuussa 2022 Roponen ilmoitti lopettavansa kansainvälisen hiihtouransa.

Roponen on mukana *Selviytyjät Suomi* -ohjelman kahdeksannella tuotantokaudella, joka näytettiin Nelosella syksyllä 2023.

Perhe
-----

Roponen on naimisissa valmentajansa Toni Roposen kanssa ja heille syntyi vuonna 2004 tytär, joka on myös kilpahiihtäjä. Roposet asuvat Haukiputaalla.

Kirjallisuutta
--------------

Roposesta ilmestyi lokakuussa 2017 Taru Schoderuksen kirjoittama, Fitran kustantama 224-sivuinen *Äitinä huipulla – Riitta-Liisa Roposen tarina* -niminen kirja.

Huomautukset
------------

1. ↑  Alkuperäinen sijoitus kolmas, mutta nousi myöhemmin toiseksi voittajan Julija Tšekaljovan dopinghylkäyksen jälkeen.

Lähteet
-------

1. ↑  Mikä on Riitta-Liisa Roposen tyttönimi? *iltalehti.fi*.  10.1.2017. Alma Media Suomi Oy.  "1) Mikä on hiihtäjä **Riitta-Liisa Roposen** tyttönimi? -- 1) Lassila" Viitattu 22.2.2017.
2. ↑  Riitta-Liisa Roponen Kansainvälinen hiihtoliitto (FIS).  (englanniksi)
3. ↑  Riitta-Liisa Roponen, 42, teki historiaa MM-kisoissa! *Ilta-Sanomat*.  4.3.2021. Viitattu 4.3.2021.
4. ↑  Roponen hiihti mestariksi Jämillä *Yle Urheilu*.  10.1.2009. Viitattu 16.1.2016.
5. ↑  Roponen ei jättänyt muille jossiteltavaa Yle 29.3.2009
6. ↑  39-vuotias konkari päihitti muut – Roposelle jo 14. henkilökohtainen Suomen mestaruus! *yle.fi*.  13.1.2018. Viitattu 18.2.2021.
7. ↑  Riitta-Liisa Roponen, 42, Roposen upea kausi sai jatkoa, 30 kilometriltä heltisi kauden toinen SM-kulta *yle.fi*.  28.3.2021. Viitattu 28.3.2021.
8. ↑  Roponen kiri Oulun Hiihtoseuran parisprintin mestariksi *yle.fi*.  4.4.2012. Yleisradio Oy. Viitattu 22.2.2017.
9. 1 2  Kuvat: Isoa tunnetta pelissä – Riitta-Liisa Roponen ja aviomies Toni hempeilivät SM-kullan kunniaksi *Ilta-Sanomat*.  28.3.2021. Viitattu 29.3.2021.
10. ↑  Seuramuutot kaudelle 2023-2024 (pdf) Suomen Hiihtoliitto. Viitattu 29.6.2023.
11. ↑  Riitta-Liisa Roponen siirtyy Oulun Hiihtoseuraan  29.4.2008. MTV Oy. Viitattu 31.8.2020.
12. ↑  Silvennoinen, Santtu: Riitta-Liisa Roponen, 42, teki poikkeuksellista historiaa *Iltalehti*.  13.2.2021. Viitattu 14.2.2021.
13. ↑  Seuramuutot kaudelle 2020–2021  26.8.2020. Suomen Hiihtoliitto.  Arkistoitu 21.9.2020. Viitattu 31.8.2020.
14. ↑  Laura Arffman: Riitta-Liisa Roponen päättää kansainvälisen hiihtouransa: "Oli jo oikea aika" *YLE.fi*.  1.4.2022. Viitattu 1.4.2022.
15. ↑  Enqvist, Niina: Tässä ovat uudet Selviytyjät-kilpailijat! *Ilta-Sanomat*.  31.3.2023. Viitattu 23.6.2023.
16. ↑  Lempi leiskuu Sotshin laduilla ja kaukalossa – he ovat pariskuntia (Arkistoitu – Internet Archive)
17. ↑  Todella näyttävää perinteisen hiihtoa: Riitta-Liisa Roposen tytär Ida treenaa jo äitinsä kanssa *iltalehti.fi*. Viitattu 19.11.2018.
18. ↑  Hiihtouransa päättäneen Riitta-Liisa Roposen arki ei pyöri enää täysin urheilun ympärillä
19. ↑  Äitinä huipulla - Riitta-Liisa Roposen tarina *www.fitrakauppa.fi*.  Arkistoitu 26.10.2017. Viitattu 26.10.2017.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Riitta-Liisa Roponen**.
* Riitta-Liisa Roponen Tilastopaja (vaatii kirjautumisen, maksullinen palvelu).
* Ylen Elävä arkisto: Kultasprintteri Riitta-Liisa Roponen
* Riitta-Liisa Roponen Suomen Hiihtoliiton tietokannassa

  

Naisten parisprinttihiihdon maailmanmestarit

|  |
| --- |
| 2005:  Norja: Hilde Gjermundshaug Pedersen, Marit Bjørgen | 2007:  Suomi: Riitta-Liisa Roponen, Virpi Kuitunen | 2009:  Suomi: Aino-Kaisa Saarinen, Virpi Kuitunen | 2011:  Ruotsi: Ida Ingemarsdotter, Charlotte Kalla | 2013:  Yhdysvallat: Jessie Diggins, Kikkan Randall | 2015:  Norja: Ingvild Flugstad Østberg, Maiken Caspersen Falla | 2017:  Norja: Heidi Weng, Maiken Caspersen Falla | 2019:  Ruotsi: Stina Nilsson, Maja Dahlqvist | 2021:  Ruotsi: Maja Dahlqvist, Jonna Sundling | 2023:  Ruotsi: Emma Ribom, Jonna Sundling |


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansalliset | 
* Suomi (KANTO)

 |
|  |
| Henkilöt | 
* Yle

 |

 |